Robert du Preez gooi naam weg | Netwerk24
Robert du Preez gooi naam weg
Deur Johann Mills, Hendrina 18 Junie 2019 00:00
Terwyl ons in Suid Afrika gestem en feesgevier het oor die nuwe demokratiese bestel so 25 jaar gelede, het al die radiostasies in Rwanda 24 uur per dag gedreun met die woorde: "Kill all the cockroaches."
Dit was Hutu's wat die volksmoord gepleeg het. Al die Tutsi's probeer doodmaak het. Broer teen broer. Oupa teen skoondogters. Elkeen wat in die pad gekom het en nie die regte dokumentasie kon wys nie. Sowat 600 000 tot 800 000 mense is doodgemaak. Party kon DRK, Burundi en Ghana toe vlug. Die storie is lank, maar ek was daar, Robert. Twee keer. Voordat al die kopbene, geraamtes, verskeurde klere en skoene opgeruim is. In baie lande in veral Afrika gaan die woord "kakkerlak" nie so goed af nie. Nou gaan staan jy wragtag en noem die media dáárdie k-woord.
En ons het jou ondersteun met treine vol ondersteuners na Loftus, Bloemfontein en Durban as Noord-Transvaal wedstryde wen en daardie tyd ook baie verloor.
Jammer, ou maat, maar jy het nou naam weggegooi. Jy het dit oor jouself gebring en skuld die volk 'n verskoning. En lyk my jy ken nog nie die genadelose media nie.